Andrej Sjevtsjenko ferdig på det ukrainske landslaget
Sjevtsjenko fortalte etter EM-kampen mot England tirsdag at han vil avslutte landslagskarrieren med en avskjedskamp. Sjevtsjenko har hatt en fantastisk landslagskarriere og har scoret 48 mål på 111 landskamper. - Dette var min siste offisielle kamp for Ukraina. Senere vil jeg arrangere en avskjedskamp for å ta farvel med supporterne, sa «Sjeva». Vertsnasjon Ukraina røk ut i gruppespillet i fotball-EM etter 0-1-tapet for England. Sjevtsjenko har slitt med en kneskade og startet på benken, men kom inn 20 minutter før full tid. 35-åringen scoret begge målene da Sverige ble slått 2-1 i den første kampen i EM-sluttspillet. Han spiller til daglig i Dinamo Kiev. Kontrakten hans går ut i juli, og Sjevtsjenko vurderer spill i amerikanske Major League Soccer. Tidligere har han vært i Milan og Chelsea.
Andrej Sjevtsjenko har bestemt seg for å avslutte sin fantastiske landslagskarriere.